b'\n_START_ARTICLE_\nIvan Poga\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nIvan Poga\xc4\x8dnik rojen na Posavcu pri Podnartu posestniku in gostilni\xc4\x8darju Ignaciju Poga\xc4\x8dniku je \xc5\xbee v ljudski \xc5\xa1oli v Ljubnem kazal posebno nadarjenost za glasbo. Prve nasvete iz harmonije je prejemal pri u\xc4\x8ditelju in organistu Petru Cebinu v Kranju, izpopolnil pa se je pri A. Foersterju in A. Hribarju v Ljubljani. Leta 1877 je nastopil slu\xc5\xbebo organista v Kamni Gorici, 1879 v Ljubnem, od kader pa je \xc5\xa1el za nekaj let na Koro\xc5\xa1ko. Ko je 1882 napravil izpit na orglarski \xc5\xa1oli v Ljubljani, se je 1884 ustalil v Vipavi, kjer je deloval kot organist, pa tudi kot zborovodja v \xc4\x8ditalnici. Leta 1894 je od\xc5\xa1el za organista v Celje, 1896 v Tr\xc5\xbei\xc4\x8d, 1900 pa v Idrijo, kjer je kon\xc4\x8dno dobil slu\xc5\xbebo mestnega organista in pou\xc4\x8deval poleg orglanja tudi petje na realki. Po upokojitvi 1923 se je preselil na Rakek, kjer je (pri sinu Ivanu, kontrolorju dr\xc5\xbeavavnih \xc5\xbeeleznic) pre\xc5\xbeivljal zadnja leta._NEWLINE_Poga\xc4\x8dnik je bil izvrsten organist in pevovodja, posebno pomembna pa je njegova vloga organizatorja glasbenega \xc5\xbeivljenja na pode\xc5\xbeelju, pomemben pa tudi kot cerkveni skladatelj. Seznam vseh Poga\xc4\x8dnikovih skladb, cerkvenih in svetnih, objavljenih in neobjavljenih, je sestavil in objavil Stanko Premrl. S svojimi cerkvenimi skladbami, ki jih je strokovna kritika sprejela vedno s pohvalo, je Poga\xc4\x8dnik znatno zbolj\xc5\xa1al doma\xc4\x8do cerkveno glasbo ter s tem izrinil iz nje manj vredne tuje pesmi. Njegove skladbe so umirjene in lahko umljive, slog je res cerkven vendar melodi\xc4\x8den, zato so se hitro utrle pot v cerkvene zbore.'